Kas te armastate Brüsselit nii, nagu mina seda armastan? Selle keerdkäikude, intriigide ja poliitikutega, kes mõnikord osutuvad etturiteks suurettevõtete oskuslike lobistide käes? Parlamendiliikmetega, kes tulevad siia, sära silmis, ja viienda aasta lõpuks ütlevad – kõik, minust aitab! See juhtus näiteks Julia Redaga, nutinaise ja tõelise võitlejaga, Saksamaa Piraadipartei ainsa Euroopa Parlamendi liikmega. Ta kulutas neli aastat oma elus võitluseks vaba interneti nimel ja sai põrmustavalt lüüa. Mitte parlamendiliikmetelt, kellest enamik ei teagi, mis kurikuulsas autoriõiguste direktiivis tegelikult kirjas on. Ta kaotas lobistidele, kes suutsid veenda meie kõige „kaalukamaid” kolleege, et võitlus loojatele õiglase hüvitise nimel aitab neil tagasivalituks saada. Ja küll lobistid ka panevad oma õla alla. Muidugi mitte rahaliselt, vaid meediaressurssiga, mida neil on küllalt.